Document ID: 32011R0102

ΚΑΝΟΝΙΣΜΌΣ (ΕΕ) αριθ. 102/2011 ΤΗΣ ΕΠΙΤΡΟΠΉΣ
της 4ης Φεβρουαρίου 2011
για την τροποποίηση του κανονισμού (ΕΕ) αριθ. 1089/2010 σχετικά με την εφαρμογή της οδηγίας 2007/2/ΕΚ του Ευρωπαϊκού Κοινοβουλίου και του Συμβουλίου όσον αφορά τη διαλειτουργικότητα συνόλων και υπηρεσιών χωρικών δεδομένων
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE) (1), και ιδίως το άρθρο 7 παράγραφος 1,
Εκτιμώντας τα ακόλουθα:
(1)
Ο κανονισμός (ΕΕ) αριθ. 1089/2010 της Επιτροπής, της 23ης Νοεμβρίου 2010, σχετικά με την εφαρμογή της οδηγίας 2007/2/ΕΚ του Ευρωπαϊκού Κοινοβουλίου και του Συμβουλίου όσον αφορά τη διαλειτουργικότητα συνόλων και υπηρεσιών χωρικών δεδομένων (2) καθορίζει τις τεχνικές ρυθμίσεις για τη διαλειτουργικότητα συνόλων χωρικών δεδομένων, συμπεριλαμβανομένου του ορισμού καταλόγων κωδικών που πρέπει να χρησιμοποιούνται για ιδιοχαρακτηριστικά και ρόλους συσχέτισης τύπων χωροαντικειμένων και τύπων δεδομένων.
(2)
Ο κανονισμός (ΕΕ) αριθ. 1089/2010 απαιτεί τα ιδιοχαρακτηριστικά και οι ρόλοι συσχέτισης τύπων χωροαντικειμένων και τύπων δεδομένων που διαθέτουν τύπο καταλόγου κωδικών να λαμβάνουν τιμές οι οποίες ισχύουν για τον αντίστοιχο κατάλογο κωδικών.
(3)
Οι εν λόγω επιτρεπόμενες τιμές για τους καταλόγους κωδικών που καθορίζονται στον κανονισμό (ΕΕ) αριθ. 1089/2010 είναι απαραίτητοι για την εφαρμογή των απαιτήσεων που προβλέπονται στον εν λόγω κανονισμό και, επομένως, πρέπει να ορίζονται επίσης στον εν λόγω κανονισμό.
(4)
Για την κατάρτιση των τιμών του καταλόγου κωδικών που περιλαμβάνονται στον παρόντα κανονισμό εφαρμόσθηκαν οι ίδιες αρχές όσον αφορά τις απαιτήσεις χρήστη, το υλικό αναφοράς, τις σχετικές πολιτικές ή δραστηριότητες της Ένωσης, την εφικτότητα και την αναλογικότητα από άποψη πιθανού κόστους και οφέλους, τη συμμετοχή των ενδιαφερομένων και τη διαβούλευση μαζί τους, καθώς και τα διεθνή πρότυπα, με εκείνες που εφαρμόσθηκαν για την ανάπτυξη των λοιπών τεχνικών ρυθμίσεων που προβλέπονται στον κανονισμό (ΕΕ) αριθ. 1089/2010 της Επιτροπής.
(5)
Συνεπώς, ο κανονισμός (ΕΚ) αριθ. (ΕΕ) αριθ. 1089/2010 πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε βάσει του άρθρου 22 της οδηγίας 2007/2/ΕΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΕ) αριθ. 1089/2010 τροποποιείται ως εξής:
1.
Το άρθρο 4 τροποποιείται ως εξής:
α)
Η παράγραφος 3 αντικαθίσταται από το ακόλουθο κείμενο:
«3. Οι απαριθμήσεις και οι κατάλογοι κωδικών που χρησιμοποιούνται στα ιδιοχαρακτηριστικά ή στους ρόλους συσχέτισης τύπων χωροαντικειμένων ή τύπων δεδομένων είναι σύμφωνοι προς τους ορισμούς και περιλαμβάνουν τις τιμές που παρατίθενται στο παράρτημα II. Οι τιμές απαρίθμησης και καταλόγου κωδικών είναι μνημονικοί κωδικοί σε μη φυσική γλώσσα για χρήση σε ηλεκτρονικούς υπολογιστές.»
β)
Η παράγραφος 4 διαγράφεται.
2.
Το άρθρο 6 τροποποιείται ως εξής:
α)
Η παράγραφος 1 στοιχείο α) αντικαθίσταται από το ακόλουθο κείμενο:
«α)
κατάλογοι κωδικών οι οποίοι δεν επεκτείνονται από τα κράτη μέλη·»
β)
Η παράγραφος 3 αντικαθίσταται από το ακόλουθο κείμενο:
«3. Ιδιοχαρακτηριστικά ή ρόλοι συσχέτισης τύπων χωροαντικειμένων ή τύπων δεδομένων, των οποίων ο τύπος είναι κατάλογος κωδικών όπως ορίζεται στο άρθρο 6 παράγραφος 1 στοιχείο α), μπορούν να λαμβάνουν τιμές μόνον από τους καταλόγους που προσδιορίζονται για τον κατάλογο κωδικών.
Ιδιοχαρακτηριστικά ή ρόλοι συσχέτισης τύπων χωροαντικειμένων ή τύπων δεδομένων, των οποίων ο τύπος είναι κατάλογος κωδικών όπως ορίζεται στο άρθρο 6 παράγραφος 1 στοιχείο β), μπορούν να λαμβάνουν μόνον τιμές οι οποίες είναι έγκυρες σύμφωνα με το μητρώο διαχείρισης του καταλόγου κωδικών.»
3.
Το παράρτημα I τροποποιείται όπως παρατίθεται στο παράρτημα I του παρόντος κανονισμού.
4.
Το παράρτημα II τροποποιείται όπως παρατίθεται στο παράρτημα II του παρόντος κανονισμού.
Άρθρο 2
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Φεβρουαρίου 2011.

Labels: 7
12
3
16